KIRJALLINEN KYSYMYS E-1970/01

esittäjä(t): David Bowe (PSE) komissiolle

(5. heinäkuuta 2001)

Aihe: Crohnin taudin ja paratuberkuloosin välinen yhteys

Koska Mycobacterium avium paratuberculosis (MAP) on luokiteltu patogeeniksi EY:n direktiivin 93/88/ETY(1) mukaisesti sellaisena kuin se on muutettuna direktiiveillä 97/59/EY(2) ja 97/65/EY(3), onko komissio laatinut suunnitelmia sen poistamiseksi nopeasti elintarvikeketjusta?

(1) EYVL L 268, 29.10.1993, s. 71.

(2) EYVL L 282, 15.10.1997, s. 33.

(3) EYVL L 335, 6.12.1997, s. 17.

Anna Diamantopouloun komission puolesta antama vastaus

(5. syyskuuta 2001)

Työntekijöiden suojelemisesta vaaroilta, jotka liittyvät biologisille tekijöille altistumiseen työssä 18. syyskuuta 2000 annetulla Euroopan parlamentin ja neuvoston direktiivillä 2000/54/EY(1) kodifioidaan 26. marraskuuta 1990 annettu neuvoston direktiivi 90/679/ETY(2), jota on muutettu useaan otteeseen ja huomattavastikin muiden muassa arvoisan parlamentin jäsenen mainitsemilla direktiiveillä 97/59/EY, 97/65/EY ja 93/88/EY.

Kyseisen direktiivin 2000/54/EY 2 artiklan toisen alakohdan mukaisesti biologiset tekijät jaetaan neljään vaararyhmään niiden aiheuttaman tartuntavaaran tason mukaan. Mycobacterium avium/intracellulare ja Mycobacterium paratuberculosis on luokiteltu ryhmän 2 biologiseksi tekijäksi, joka voi aiheuttaa ihmiselle sairauden ja voi olla vaarallinen työntekijöille; se ei kuitenkaan todennäköisesti leviä väestöön; käytettävissä on yleensä tehokas ehkäisykeino tai hoito (ks. direktiivin 18 artikla ja liite III).

Ottaen huomioon väitteet, joiden mukaan ihmisissä esiintyvällä Crohnin taudilla ja eläimissä esiintyvällä paratuberkuloosilla olisi sama aiheuttaja Mycobacterium avium Paratuberculosis (Map), komissio on pyytänyt tiedekomiteoiltaan lausuntoa aiheesta. Eläinten terveyttä ja hyvinvointia käsittelevä tiedekomitea tarkasteli kysymystä ja julkaisi tuloksensa 21. maaliskuuta 2000 Internetissä(3). Se totesi, että tällä hetkellä käytössä olevien tietojen perusteella ei pystytä vahvistamaan tai kumoamaan sitä, että Map aiheuttaisi ainakin joitakin Chrohnin tautitapauksia ihmisessä. Se myös totesi, että on kuitenkin riittävät perusteet vaatia lisätutkimusta asian ratkaisemiseksi.

Sekä Chrohnin tautia että paratuberkuloosia koskevia tutkimustoimia on tuettu ja tuetaan parhaillaan yhteisön peräkkäisistä tutkimuksen ja teknologisen kehittämisen puiteohjelmista biolääketieteen ja maatalouden ohjelmien puitteissa sekä nykyisen TTK-puiteohjelman Elämänlaatu ja luonnonvarojen hoitaminen -ohjelman puitteissa ja erityisesti tartuntatautien hallintaa käsittelevässä avaintoiminnossa 2. Karjassa esiintyvän paratuberkuloosin osalta on parhaillaan käynnissä koordinoiva toiminta mykobakteerien aiheuttamien sairauksien diagnosointiin, epidemiologiaan ja tutkimukseen keskittyvän eurooppalaisen eläinlääkäriverkoston perustamiseksi; verkossa on mukana 28 laboratoriota 15 jäsenvaltiosta, ja siinä tutkitaan mykobakteerien aiheuttamien tartuntojen kansanterveysvaikutuksia. Lisäksi parhaillaan käydään neuvotteluita kahdesta hankkeesta: Paratuberkuloosin epidemiologia ja riskinarviointi: uusi lähestymistapa kantakohtaisten markkereiden tunnistamiseksi ja Villieläinten asema tuotantoeläiminä käytettyjen märehtijöiden Mycobacterium avium subspecies paratuberculosis -epidemiologiassa Euroopassa.

Näiden hankkeiden kautta saadaan enemmän tietoa paratuberkuloosista karjasta, jotta voidaan toteuttaa valvonta- ja hävittämistoimia.

Koska Crohnin taudin ja eläinten paratuberkuloosin yhteyttä ei ole vahvistettu, yhteisön voimassa olevassa elintarvikehygienialainsäädännössä ei ole paratuberkuloosia koskevia erityissääntöjä. On kuitenkin olemassa yleisiä sääntöjä, joiden mukaan kliinisesti sairaista esimerkiksi paratuberkuloosia sairastavista eläimistä saatua lihaa ja maitoa ei hyväksytä elintarvikkeeksi. Nämä säännökset sisältyvät terveyttä koskevista ongelmista yhteisön sisäisessä tuoreen lihan kaupassa annettuun neuvoston direktiiviin 64/433/ETY(4) ja raakamaidon, lämpökäsitellyn maidon ja maitopohjaisten tuotteiden tuotantoa ja markkinoille saattamista koskevista terveyssäännöistä annettuun neuvoston direktiiviin 92/46/ETY(5).

Komissio seuraa tiiviisti tilannetta sekä paratuberkuloosia ja Crohnin tautia koskevaa tutkimusta ja toteuttaa välittömästi asianmukaiset toimet kuluttajien turvallisuuden suojaamiseksi, jos perusteita tälle ilmenee.

(1) EYVL L 262, 17.10.2000.

(2) EYVL L 374, 31.12.1990.

(3) Possible links between Crohn's disease and Paratuberculosis, eläinten terveyttä ja hyvinvointia käsittelevän tiedekomitean raportti, annettu 21. maaliskuuta 2000, http://europa.eu.int/comm/food/fs/sc/scah/out38_en.pdf.

(4) EYVL B 121, 29.7.1964; sellaisena kuin se on muutettuna, EYVL L 257, 28.9.1985.

(5) EYVL L 268, 14.9.1992 EYVL L 41, 18.2.1993.